U-I-309/11
Natisni
Opravilna št.:
U-I-309/11
Datum odločitve:
9. 2. 2012
ECLI:
ECLI:SI:USRS:2012:U.I.309.11
Akt:
Zakon o volitvah v Državni zbor (Uradni list RS, št. 109/06 – uradno prečiščeno besedilo) (ZVDZ), 1. odst. 56. čl.
Izrek:
Pobuda za začetek postopka za oceno ustavnosti prvega odstavka 56. člena Zakona o volitvah v Državni zbor (Uradni list RS, št. 109/06 – uradno prečiščeno besedilo) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
A. B., C.
Datum vloge:
24. 11. 2011
Vrsta odločitve:
sklep
Vrsta rešitve:
zavrženje
Dokument:
US29669
Dokument v PDF obliki:
U-I-309-11.pdf
140 KB
Prenesite datoteko
U-I-309/11-5
9. 2. 2012
SKLEP
Ustavno sodišče je v postopku za preizkus pobude A. B., C., na seji 9. februarja 2012
sklenilo:
Pobuda za začetek postopka za oceno ustavnosti prvega odstavka 56. člena Zakona o volitvah v Državni zbor (Uradni list RS, št. 109/06 – uradno prečiščeno besedilo) se zavrže.
OBRAZLOŽITEV
1. Pobudnica izpodbija v izreku tega sklepa navedeni predpis. Zatrjuje, da je v neskladju s 1., 3., 14., 43. in 44. členom Ustave. Pravni interes utemeljuje z navedbami, da je na volitvah v Državni zbor volilna komisija volilne enote na podlagi izpodbijane določbe zavrnila listo kandidatov, za katero bi pritožnica glasovala na volitvah, s čimer naj bi neposredno posegla tudi v pobudničino volilno pravico.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana določba opredeljuje pravilo o postopanju volilne komisije volilne enote pri odločanju o listah kandidatov. Pobudnica meni, da izpodbijana določba s tem, ko volilni komisiji volilne enote nalaga, da listo kandidatov v primeru, ko ni določena v skladu z zakonom, brez možnosti popravka zavrne, posega v njeno volilno pravico glasovati za kandidatno listo po njeni izbiri. Gre za določbo, ki se neposredno nanaša na pravni položaj kandidatov na volitvah in na njihovo pasivno volilno pravico oziroma na pravico predlagati kandidate kot neposreden izraz aktivne volilne pravice iz drugega odstavka 43. člena Ustave (primerjaj s sklepom Ustavnega sodišča št. Up-296/96 z dne 29. 10. 1996, Uradni list RS, št. 62/96). Pobudnica pa ne zatrjuje, da bi bila kandidatka oziroma predlagateljica kandidatne liste, temveč le, da ni imela možnosti glasovati za kandidatno listo po njeni izbiri. Glede na navedeno z vidika aktivne volilne pravice (pravice glasovati za določeno kandidatno listo) ne izkazuje pravnega interesa za presojo izpodbijane določbe. Ustavno sodišče je zato njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik